PATVIRTINTA

Kauno miesto savivaldybės tarybos

2022 m. liepos 19 d.

sprendimu Nr. T-383

(Kauno miesto savivaldybės tarybos

2024 m. vasario 13 d.

sprendimo Nr. T-55

redakcija)

**KAUNO MIESTO SAVIVALDYBĖS TURTO NUOMOS KONKURSŲ ORGANIZAVIMO IR VYKDYMO TAISYKLĖS**

**I SKYRIUS**

**BENDROSIOS NUOSTATOS**

1. Kauno miesto savivaldybės turto nuomos konkursų organizavimo ir vykdymo taisyklės (toliau – taisyklės) reglamentuoja Kauno miesto savivaldybei (toliau – Savivaldybė) nuosavybės teise priklausančio turto: statinių, jų dalių, patalpų (šios sąvokos apibrėžtos Lietuvos Respublikos statybos įstatyme), kitų nekilnojamųjų daiktų ir kito ilgalaikio ir trumpalaikio materialiojo turto (toliau – Savivaldybės turtas) nuomos viešo konkurso būdu tvarką ir sąlygas.

2. Sprendimus dėl Savivaldybės turto nuomos viešo konkurso būdu priima Kauno miesto savivaldybės turto nuomos tvarkos apraše nustatyti subjektai (toliau – sprendimas).

3. Pradinis nuompinigių dydis nustatomas vadovaujantis Kauno miesto savivaldybės turto nuompinigių skaičiavimo ir mokėjimo tvarkos aprašu.

4. Konkursus organizuoja ir vykdo Savivaldybės administracijos direktoriaus sudaryta Savivaldybės turto nuomos konkurso komisija, vadovaudamasi šiomis taisyklėmis ir Kauno miesto savivaldybės turto nuomos tvarkos aprašu. Komisija dirba pagal Savivaldybės administracijos direktoriaus patvirtintą komisijos darbo reglamentą. Komisijai turi būti nustatytos užduotys ir suteikti visi užduotims vykdyti reikalingi įgaliojimai. Komisija sprendimus priima savarankiškai.

5. Konkursas gali būti vykdomas nuomos konkurso dalyviams susirinkus nurodytoje vietoje nurodytu laiku (toliau – tiesioginis nuomos konkursas) arba informacinių technologijų priemonėmis (toliau – e. konkursas). Pradėjus veikti Kauno miesto savivaldybės turto viešo nuomos konkurso vykdymo informacinei sistemai, Savivaldybės nekilnojamojo turto vieši nuomos konkursai vykdomi šioje sistemoje.

6. Savivaldybės turto nuomos konkursai skelbiami Savivaldybės interneto svetainėje, tais atvejais, kai nuomos konkursai vykdomi informacinių technologijų priemonėmis, – specialiojoje interneto svetainėje https://enuoma.kaunas.lt/ (toliau – specialioji interneto svetainė) ir respublikiniame dienraštyje.

7. Pagrindinės šiose taisyklėse vartojamos sąvokos:

7.1. **Komisija** – Savivaldybės administracijos direktoriaus sudaryta Savivaldybės turto nuomos konkurso komisija.

7.2. **Konkursas** – tiesioginis nuomos konkursas arba e. konkursas.

7.3. **Konkurso dalyvis** – fizinis ar juridinis asmuo, jo filialas ar atstovybė, asmenys, sudarę rašytinį susitarimą (toliau – asmuo), pateikę visus reikalaujamus ir pripažintus tinkamais dokumentus bei informaciją ir patvirtintas dalyviu.

7.4. **Nuomos sutartis** – Savivaldybės arba Savivaldybės turto patikėtinio ir nuomininko sudaryta rašytinė sutartis, kurioje nustatomos Savivaldybės arba Savivaldybės turto patikėtinio ir nuomininko teisės ir pareigos, susijusios su šių subjektų veikla vykdant Savivaldybės turto nuomą (pavyzdinė nuomos sutartis pateikta Kauno miesto savivaldybės turto nuomos tvarkos aprašo 1 priede).

7.5. **Nuomininkas** – asmuo, kuriam Savivaldybė arba Savivaldybės turto patikėtinis, vadovaudamiesi Lietuvos Respublikos ir Savivaldybės teisės aktais, išnuomoja Savivaldybės turtą.

7.6. **Paraiška** – asmens elektroninėmis priemonėmis pateiktų šiose taisyklėse nurodytų dokumentų visuma, siekiant išsinuomoti Savivaldybės turtą pagal nustatytas nuomos sąlygas.

7.7. **Sistema** – Kauno miesto savivaldybės turto viešo nuomos konkurso vykdymo informacinė sistema.

**II SKYRIUS**

**NUOMOS KONKURSO ORGANIZAVIMAS**

8. Komisija, gavusi sprendimo dėl Savivaldybės turto nuomos nuorašą, prireikus priima sprendimą dėl papildomų dokumentų (patvirtinančių konkurso dalyvio atitiktį 11 punkte nurodytiems reikalavimams), kuriuos turėtų pateikti konkurso dalyvis, ir per 5 darbo dienas nuo sprendimo priėmimo (jei sprendime nėra numatyta kitaip) parengia skelbimą apie vyksiantį konkursą (toliau – skelbimas), kurį paskelbia Savivaldybės interneto svetainėje ir specialioje interneto svetainėje (e. konkurso atveju), ir informacinį pranešimą, kurį paskelbia respublikiniame dienraštyje.

9. Informaciniame pranešime apie skelbiamą konkursą turi būti nurodytas nuomojamo turto pavadinimas, turto buvimo vieta (adresas), nekilnojamojo turto adresas, plotas ar kitas sprendime dėl nuomos nurodytas mato vienetas, komisijos nario, atsakingo už informacijos apie nuomojamą Savivaldybės turtą teikimą, vardas ir pavardė, telefono numeris, elektroninio pašto adresas ir nuoroda į skelbimą Savivaldybės interneto svetainėje ir specialioje interneto svetainėje (e. konkurso atveju), kuriame pateikta visa informacija apie skelbiamą konkursą.

10. Skelbime dėl organizuojamo Savivaldybės turto nuomos konkurso nurodoma:

10.1. nuomojamo Savivaldybės turto duomenys (turto pavadinimas, plotas ar kitas sprendime dėl nuomos nurodytas mato vienetas, tikslus adresas (buvimo vieta), trumpa charakteristika, turto naudojimo ypatumai);

10.2. turto naudojimo paskirtis;

10.3. pradinis nuompinigių dydis be PVM;

10.4. minimalus nuompinigių didinimo intervalas;

10.5. nuomos sutarties terminas. Jei skelbiamas konkursas dėl turto, kuris dar nėra laisvas, nuomos, turi būti nurodyta sąlyga, jog nuomos sutartis su nuomos konkurso laimėtoju bus pasirašyta ne anksčiau kaip kitą darbo dieną po turto perdavimo ir priėmimo akto pasirašymo su buvusiu turto naudotoju;

10.6. paraiškų dalyvauti konkurse pateikimo (registracijos specialioje interneto svetainėje, kai skelbiamas e. konkursas) terminas – ne mažiau kaip 10 kalendorinių dienų nuo paskelbimo spaudoje;

10.7. pradinis įnašas, lygus paskelbto pradinio nuompinigių dydžio 3 mėnesių sumai (bet ne mažesnis nei 500 Eur (be PVM) nekilnojamojo turto nuomos atveju) ir jo sumokėjimo terminas;

10.8. sąskaitos, į kurią turi būti sumokėtas pradinis įnašas, numeris;

10.9. papildomos sąlygos, jei jos yra;

10.10. komisijos nario, atsakingo už informacijos teikimą, vardas ir pavardė, telefono numeris, elektroninio pašto adresas;

10.11. turto apžiūros laikas ir sąlygos;

10.12. komisijos posėdžio vieta, data ir laikas arba, e. konkurso atveju - nuomos konkurso pradžios ir pabaigos data (valandos, minutės);

10.13. paraiškų dalyvauti konkurse pateikimo tvarka;

10.14. informacija, kur galima susipažinti su Kauno miesto savivaldybės turto nuomos konkursų organizavimo ir vykdymo taisyklėmis, nuomos sutarties sąlygomis ir Kauno miesto savivaldybės turto nuomos tvarkos aprašu;

10.15. kita informacija.

**III SKYRIUS**

**REIKALAVIMAI KONKURSO DALYVIAMS**

11. Konkurso dalyviai (įskaitant kiekvieną asmenį, sudariusį rašytinį susitarimą) turi atitikti šiuos privalomus reikalavimus:

11.1. konkurso dalyviais gali būti Lietuvos Respublikos ir užsienio valstybių fiziniai, juridiniai asmenys, juridinio asmens statuso neturintys subjektai, jų filialai ar atstovybės, asmenys, sudarę rašytinį susitarimą dalyvauti e. konkurse ir kartu nuomos teisėmis įsigyti išnuomojamą nekilnojamąjį turtą;

11.2. konkurso dalyvis pagal įstatymus nėra bankrutavęs ar bankrutuojantis, nėra likviduojamas ar restruktūrizuojamas, nėra su kreditoriais sudaręs taikos sutarties, sustabdęs ar apribojęs savo veiklos;

11.3. konkurso dalyvis yra įvykdęs visus įsipareigojimus, susijusius su mokesčių mokėjimu pagal Lietuvos Respublikos ar registravimo vietos įstatymus;

11.4. konkurso dalyvis yra įvykdęs visus įsipareigojimus, susijusius su socialinio draudimo įmokų mokėjimu pagal Lietuvos Respublikos ar registravimo vietos įstatymus;

11.5. konkurso dalyvis turi galimybes ir finansinius pajėgumus įgyvendinti sutarties sąlygas.

Sprendimą dėl Savivaldybės turto nuomos priimantis subjektas savo sprendimu gali nustatyti papildomus reikalavimus konkurso dalyviams.

12. Konkurso dalyvis kartu su paraiška turi pateikti atitiktį 11 punkte nurodytiems reikalavimams patvirtinančius dokumentus (jei dalyvauja asmenys, sudarę rašytinį susitarimą, dokumentus turi pateikti visi susitarimą sudarę asmenys):

12.1. tinkamai patvirtintas juridinio asmens steigimo faktą patvirtinančių dokumentų kopijas (konkurse dalyvaujantys ūkininkai turi pateikti ūkininko ūkio įregistravimo pažymėjimo kopiją), fizinis asmuo – galiojančio asmens dokumento kopiją, išskyrus e. konkurso atveju;

12.2. Valstybinės mokesčių inspekcijos išduotą dokumentą arba valstybės įmonės Registrų centro Lietuvos Respublikos Vyriausybės nustatyta tvarka išduotą dokumentą, patvirtinantį, kad konkurso dalyvis yra įvykdęs įsipareigojimus, susijusius su mokesčių mokėjimu. Dokumentas turi būti išduotas ne vėliau kaip prieš mėnesį iki paraiškos dalyvauti nuomos konkurse registravimo dienos;

12.3. Valstybinio socialinio draudimo fondo išduotą dokumentą arba valstybės įmonės Registrų centro Lietuvos Respublikos Vyriausybės nustatyta tvarka išduotą dokumentą, patvirtinantį, kad konkurso dalyvis yra įvykdęs įsipareigojimus, susijusius su socialinio draudimo įmokų mokėjimu. Dokumentas turi būti išduotas ne vėliau kaip prieš mėnesį iki paraiškos dalyvauti nuomos konkurse registravimo dienos;

12.4. valstybės įmonės Registrų centro išduotą dokumentą, patvirtinantį, kad konkurso dalyvis – juridinis asmuo nėra bankrutavęs, likviduojamas, jam nėra iškelta bankroto byla arba nėra vykdomas bankroto procesas ne teismo tvarka, nėra siekiama priverstinio likvidavimo procedūros ar susitarimo su kreditoriais, arba išrašą iš teismo sprendimo, išduotus ne vėliau kaip prieš mėnesį iki paraiškos dalyvauti nuomos konkurse registravimo dienos;

12.5. konkurso dalyvio deklaraciją, patvirtinančią, kad konkurso dalyvis nėra su kreditoriais sudaręs taikos sutarties, sustabdęs ar apribojęs savo veiklos, fizinis asmuo – bankrutavęs;

12.6. užsienio subjektai – užsienio valstybės pilietybės patvirtinimo dokumento arba užsienio valstybės nuolatinio gyventojo statuso patvirtinimo dokumento nuorašus, o užsienio juridiniai asmenys – registravimo pažymėjimą ir įstatus ar kitus juos atitinkančius steigimo dokumentus, 12.1–12.5 papunkčiuose nurodytus reikalavimus pagrindžiančius dokumentus, išduotus registravimo vietos kompetentingų institucijų legalizuotus ar patvirtintus pažyma (*Apostille*), jeigu Lietuvos Respublikos tarptautinės sutartys ar Europos Sąjungos teisės aktai nenumato kitaip.

12.7. kitus dokumentus, nurodytus skelbime dėl organizuojamo Savivaldybės turto nuomos konkurso, įskaitant (bet neapsiribojant) dokumentus, pagrindžiančius, kad konkurso dalyvis turi galimybes ir finansinius pajėgumus įgyvendinti sutarties sąlygas; informaciją apie atitiktį nuomos konkurso sąlygose nustatytoms išnuomojamo turto specialiosioms charakteristikoms, kai išnuomojamas Savivaldybės turtas, kuriam taikomos specialiosios charakteristikos, įskaitant leidimų sistemą; paaiškinimai, kokiam tikslui konkurso dalyvis naudos nuomojamą turtą, nurodant, ar konkurso dalyvio veikla atitinka žiedinės ekonomikos principus.

**IV SKYRIUS**

**TIESIOGINIŲ NUOMOS KONKURSŲ VYKDYMAS**

13. Paraiškos dalyvauti tiesioginiame nuomos konkurse ir pridedamų dokumentų skaitmeninės kopijos teikiamos elektroninėmis priemonėmis prisijungus prie elektroninių paslaugų sistemos, pasiekiamos adresu https://epaslaugos.kaunas.lt/, Naudojimosi Kauno miesto savivaldybės elektroninių paslaugų sistema taisyklių nustatyta tvarka. Dėl nenumatytų gedimų elektroninių paslaugų sistemoje nesant galimybių pateikti paraiškos elektroninėmis priemonėmis, komisija gali spręsti dėl paraiškų pateikimo termino pratęsimo arba paraiškų pateikimo tvarkos pakeitimo, kai paraiškos teikiamos ne elektroninėmis priemonėmis. Savo sprendimą komisija paskelbia 8 punkte nustatytu būdu.

14. Paraišką sudaro konkurso dalyvio pateiktų dokumentų visuma:

14.1. užpildyta paraiškos forma (priedas), kurioje nurodytas konkretus nuompinigių dydis; paraiška turi būti patvirtinta juridinio asmens vadovo ar jo įgalioto asmens parašu ir juridinio asmens antspaudu (jeigu jis privalo turėti antspaudą), jei paraišką pateikė fizinis asmuo ar jo tinkamai įgaliotas atstovas, – šio asmens parašu;

14.2. dokumentas, patvirtinantis, kad konkurso dalyvis į nuomotojo skelbime nurodytą banko sąskaitą sumokėjo pradinį įnašą;

14.3. informacija ir dokumentai, nurodyti 12 punkte, patvirtinantys konkurso dalyvio atitiktį 11 punkte nurodytiems reikalavimams;

14.4. įgaliojimas konkurso dalyvio atstovui, suteikiantis teisę atstovauti konkurso dalyviui (jeigu paraišką pateikė konkurso dalyvio įgaliotas asmuo).

15. Paraiška ir kiti dokumentai pateikiami lietuvių kalba. Jei atitinkami dokumentai yra išduoti kita kalba, turi būti pateiktas tinkamai patvirtintas vertimas į lietuvių kalbą.

16. Pateikdamas paraišką konkurso dalyvis sutinka su nuomos konkurso sąlygomis ir patvirtina, kad jo paraiškoje pateikta informacija yra teisinga.

17. Pateikdamas paraišką konkurso dalyvis patvirtina, kad yra susipažinęs su šiomis taisyklėmis ir pavyzdinės nuomos sutarties sąlygomis.

18. Konkurso dalyvis gali pateikti tik vieną paraišką. Konkurso dalyviai negali teikti alternatyvių pasiūlymų.

19. Paraiškos priimamos tik skelbime nurodytu paraiškų dalyvauti nuomos konkurse pateikimo terminu. Jeigu asmeniui registruojantis į nuomos konkursą pasibaigė paraiškos dalyvauti nuomos konkurse pateikimo terminas, tolesni registravimo veiksmai neleidžiami. Jeigu asmuo į nurodytą sąskaitą pervedė pradinį įnašą, bet nespėjo pateikti paraiškos, jis Savivaldybės administracijai turi parašyti prašymą, nurodydamas sąskaitos, į kurią reikia grąžinti sumokėtą mokestį, numerį.

20. Asmuo iki galutinio paraiškų pateikimo termino turi teisę atsiimti savo paraišką. Prašymą pateiktą paraišką laikyti negaliojančia asmuo teikia taip pat prisijungęs prie elektroninių paslaugų sistemos. Dėl nenumatytų gedimų elektroninių paslaugų sistemoje nesant galimybių pateikti prašymo elektroninėmis priemonėmis, asmuo prašymą komisijai gali pateikti skelbime nurodytu elektroniniu paštu ar kitais būdais.

21. Komisijos paskirtas narys (-iai) patikrina gautų paraiškų atitiktį reikalavimams ir patvirtina asmenį arba jo nepatvirtina konkurso dalyviu, išsiųsdamas pranešimą elektroninių paslaugų sistemoje ir asmens nurodytu elektroninio pašto adresu. Pranešime nurodoma priežastis, dėl kurios asmuo nepatvirtintas konkurso dalyviu. Tuo atveju, kai pateikti dokumentai neatitinka reikalavimų, yra neišsamūs arba netikslūs, komisijos narys turi teisę prašyti juos patikslinti iki galutinio paraiškų pateikimo termino. Informacija dėl dokumentų patikslinimo asmeniui pateikiama elektroninių paslaugų sistemoje ir asmens nurodytu elektroninio pašto adresu.

22. Asmuo nepatvirtinamas konkurso dalyviu, jei nustatoma, kad:

22.1. pateikė ne visus reikiamus dokumentus arba jie neatitinka nurodytų reikalavimų;

22.2. sumokėtas pradinis įnašas yra mažesnis už nurodytąjį skelbime;

22.3. pradinis įnašas pervestas ne į nurodytąją sąskaitą;

22.4. siūlomas mėnesinis nuompinigių dydis yra mažesnis už pradinį mėnesinį nuompinigių dydį, nurodytą skelbime;

22.5. asmuo yra skolingas Savivaldybei už Savivaldybės turto nuomą (tuo atveju, jei šis asmuo jau yra sudaręs su Savivaldybe ar Savivaldybės turto patikėtiniu nekilnojamojo turto nuomos sutartį (-is);

22.6. asmuo yra įtrauktas į Nepatikimų maisto tvarkymo subjektų sąrašą, skelbiamą Valstybinės maisto ir veterinarijos tarnybos interneto svetainėje;

22.7. komisija yra priėmusi sprendimą dėl asmens nepatikimumo (per pastaruosius vienerius metus iki nuomos konkurso dienos su asmeniu sudaryta Savivaldybės turto nuomos / panaudos / patikėjimo sutartis yra nutraukta prieš terminą dėl sutarties sąlygų nevykdymo dėl nuomininko / turto naudotojo kaltės; asmuo, jei šis asmuo jau yra sudaręs su Savivaldybe ar Savivaldybės turto patikėtiniu turto nuomos / panaudos / patikėjimo sutartį (-is), per pastaruosius vienerius metus iki nuomos konkurso dienos daugiau nei du kartus buvo įspėtas dėl nuomos / panaudos / patikėjimo sutarties sąlygų nevykdymo arba netinkamo vykdymo, yra oficialių institucijų rašytiniai įrodymai apie asmens nepatikimumą);

22.8. asmuo pateikė daugiau nei vieną paraišką į tą patį nuomos konkursą ar pateiktoje paraiškoje nurodė alternatyvius pasiūlymus;

22.9. asmeniui yra iškelta bankroto byla arba fizinis asmuo yra bankrutavęs prieš 5 metus ar vėliau;

22.10. asmuo yra skolingas už Savivaldybės žemės sklypų ar (ir) valstybinės žemės nuomą.

23. Komisijos posėdis Savivaldybės turto nuomos konkurso laimėtojui nustatyti turi įvykti ne vėliau kaip per 5 darbo dienas pasibaigus paraiškų dalyvauti konkurse pateikimo terminui. Komisijos posėdžio laikas nurodomas skelbime.

24. Dalyvauti Savivaldybės turto nuomos konkurso komisijos posėdyje laimėtojui nustatyti kviečiami trys didžiausias nuomos kainas pasiūlę konkurso dalyviai (jei konkurso dalyviais patvirtinti trys ar mažiau asmenų, kviečiami visi konkurso dalyviai), su kuriais posėdžio metu deramasi dėl galutinės nuomos kainos. Kvietimas siunčiamas elektroninių paslaugų sistemoje ir asmens nurodytu elektroninio pašto adresu.

25. Pakviestieji į komisijos posėdį konkurso dalyviai gali dalyvauti posėdyje registruojančiam komisijos nariui pateikę asmens tapatybę patvirtinantį dokumentą, juridinio asmens vadovas, pateikęs jo paskyrimą patvirtinantį dokumentą, arba jo įgaliotas atstovas, pateikęs juridinio asmens antspaudu (jei privalo jį turėti) ir vadovo parašu patvirtintą įgaliojimą, arba fizinis asmuo ar jo įgaliotas atstovas, pateikęs notaro patvirtintą įgaliojimą. Konkurso dalyviai registruojami komisijos posėdžio dalyvių žurnale ir jame pasirašo.

26. Komisijos narys turi nusišalinti, jeigu jis su paraiškas pateikusiais (tuo atveju, kai komisijos narys paskirtas tikrinti pateiktas paraiškas) ir (ar) konkurse dalyvaujančiais fiziniais asmenimis ar jų įgaliotais atstovais, juridinių asmenų savininkais, valdymo organų nariais, vadovais ar jų įgaliotais atstovais susijęs šeimos ar giminystės ryšiais – tokiais laikomi tėvai (įtėviai), vaikai (įvaikiai), seneliai, broliai, seserys, vaikaičiai, proseneliai ir prosenelės, brolio ir sesers vaikai (sūnėnai ir dukterėčios), tėvo ar motinos broliai ir seserys (dėdės ir tetos), tėvo ar motinos brolių ir seserų vaikai (pusbroliai ir pusseserės), – arba yra veikiamas kitų sąlygų, galinčių turėti įtakos jo nešališkumui.

27. Savivaldybės turto nuomos konkursą laimi asmuo, derybų metu pasiūlęs didžiausią Savivaldybės turto nuompinigių sumą. Jei kviestas derybose dalyvauti konkurso dalyvis į derybas neatvyksta, tačiau jo paraiškoje pasiūlytas nuompinigių dydis yra didesnis už kitų derybose dalyvavusių konkurso dalyvių pasiūlytus galutinius nuompinigių dydžius, jis skelbiamas nuomos konkurso laimėtoju.

28. Galutiniai derybų metu pasiūlyti nuompinigių dydžiai ir juos pasiūlę konkurso dalyviai įrašomi į protokolą pagal siūlomą nuompinigių dydį mažėjimo tvarka. Pirmuoju įrašomas konkurso dalyvis, pasiūlęs didžiausią nuompinigių sumą.

29. Jeigu dalyvauti Savivaldybės turto nuomos konkurse nebuvo pateikta nė viena paraiška arba nė vienas paraišką pateikęs asmuo nepatvirtinamas konkurso dalyviu, konkursas skelbiamas neįvykusiu ir komisija sprendžia dėl pakartotinio konkurso.

30. Turto nuomos konkurso rezultatai įforminami protokolu, kurį pasirašo komisijos pirmininkas (jei jo laikinai nėra, – posėdžio pirmininkas) ir posėdyje dalyvaujantys komisijos nariai. Protokole nurodomi visi paraiškas pateikę asmenys, paraiškų registravimo data ir numeris, nurodomi asmenys, nepatvirtinti konkurso dalyviais, ir nepatvirtinimo priežastys, nurodomi konkurso dalyviai, pakviesti derėtis dėl galutinės nuomos kainos, derybų eiga ir rezultatas (kaip nurodyta 28 punkte), nurodomas nuomos konkurso laimėtojas. Komisijos narių, nesutinkančių su konkurso rezultatais, atskiroji nuomonė įrašoma į protokolą. Protokolas surašomas ir pasirašomas konkurso vykdymo dieną. Viena protokolo kopija per 3 darbo dienas nuo protokolo pasirašymo dienos pasirašytinai pateikiama Savivaldybės administracijos padaliniui, organizuosiančiam nuomos sutarties pasirašymą, arba Savivaldybės turto patikėtiniui, jei skelbtas patikėjimo teise perduoto Savivaldybės turto nuomos konkursas. Prie protokolo pridedama informacinio pranešimo spaudoje iškarpa (nurodoma data ir leidinio pavadinimas), skelbimo Savivaldybės interneto svetainėje spausdinta versija ir konkurso laimėtojo pateikti dokumentai arba jų kopijos. Kiekvienas konkurso dalyvis arba jo įgaliotas atstovas turi teisę nuo protokolo pasirašymo dienos susipažinti su protokolu.

31. Savivaldybės turto nuomos konkurso laimėtojas, neatvykęs į komisijos posėdį, apie konkurso rezultatus informuojamas raštu per 3 darbo dienas nuo protokolo pasirašymo dienos, jam išsiunčiant pranešimą apie konkurso rezultatus elektroninių paslaugų sistemoje ir asmens nurodytu elektroninio pašto adresu. Pranešime nurodomas terminas, per kurį turi būti pasirašyta nuomos sutartis, ir atsakingo asmens vardas, pavardė, telefono numeris ir adresas. Jei dalyvauti nuomos konkurse buvo pateikta tik viena paraiška ir paraišką pateikęs dalyvis buvo pripažintas konkurso laimėtoju, turto nuomos sutartis gali būti pasirašoma per 10 darbo dienų nuo komisijos protokolo pasirašymo dienos netaikant atidėjimo termino. Kiti konkurso dalyviai apie jo rezultatus informuojami raštu per 3 darbo dienas nuo protokolo pasirašymo dienos.

32. Nuomos konkurso laimėtojas privalo ne vėliau kaip kitą darbo dieną nuo protokolo pasirašymo dienos arba pranešimo, kaip nurodyta 31 punkte, gavimo dienos komisijai pateikti paraiškos ir ją sudarančių dokumentų, pateiktų elektroninėmis priemonėmis, originalus arba teisės aktų nustatyta tvarka patvirtintas kopijas (elektroniniu parašu pasirašytų dokumentų pateikti nereikia).

33. Konkurso laimėtojui pradinis įnašas negrąžinamas, pasirašius nuomos sutartį, jis laikomas užstatu, kuris nėra įskaitomas į nuomojamo turto nuompinigius. Derybose dalyvavusiems, bet nelaimėjusiems, konkurso dalyviams pradinis įnašas grąžinamas per 5 darbo dienas, kai nuomos konkurso laimėtojas pasirašo nuomos sutartį. Kitiems asmenims pradinis įnašas į jų nurodytą sąskaitą banke grąžinamas per 5 darbo dienas nuo protokolo pasirašymo dienos.

34. Savivaldybės turto nuomos sutartys sudaromos Kauno miesto savivaldybės turto nuomos tvarkos apraše nustatyta tvarka.

35. Ne vėliau kaip per 5 darbo dienas nuo informacijos apie tai, kad Savivaldybės turto nuomos konkurso laimėtojas arba jo įgaliotas atstovas nustatytu laiku neatvyko pasirašyti nuomos sutarties, gavimo dienos šaukiamas komisijos posėdis, kuriame sprendžiama dėl kito dalyvio, kurio pasiūlyta nuompinigių suma yra pirma po atsisakiusio sudaryti sutartį konkurso dalyvio, pripažinimo konkurso laimėtoju, jei jo siūloma nuompinigių suma priimtina, arba konkurso rezultatai anuliuojami ir konkursas laikomas neįvykusiu. Jei konkursas laikomas neįvykusiu, komisija privalo priimti sprendimą dėl pakartotinio konkurso.

**V SKYRIUS**

**E. KONKURSŲ VYKDYMAS**

36. Registracija į e. konkursą vyksta ir dalyvaujama konkurse prisijungus specialioje interneto svetainėje ir prisijungusiam asmeniui patvirtinus savo tapatybę specialioje interneto svetainėje siūlomais asmens tapatybės nustatymo būdais.

37. Asmuo, patvirtinęs savo tapatybę, specialiosios interneto svetainės skiltyje „Mano paskyra“ (toliau – paskyra) privalo nurodyti šiuos duomenis: adresą korespondencijai, elektroninio pašto adresą, telefono numerį, banko sąskaitos, į kurią turi būti grąžintas pradinis įnašas, numerį.

38. Fizinis asmuo, prisijungęs specialiojoje interneto svetainėje, gali veikti savo vardu arba kaip kito fizinio asmens atstovas, nurodęs atstovaujamo asmens vardą, pavardę ir pateikęs atstovavimo faktą patvirtinančio teisės aktų nustatyta tvarka išduoto įgaliojimo kopiją.

39. Juridinis asmuo nuomos konkurse gali dalyvauti per atstovą – juridinio asmens vadovą arba įgaliotą asmenį, registracijos metu specialiojoje interneto svetainėje nurodęs atstovaujamo juridinio asmens pavadinimą, įmonės kodą ir pateikęs atstovavimo faktą patvirtinančio teisės aktų nustatyta tvarka išduoto įgaliojimo kopiją, juridinio asmens steigimo faktą patvirtinančių dokumentų (registravimo pažymėjimas, juridinio asmens įstatai (nuostatai) ar kt.) kopijas (konkurse dalyvaujantys ūkininkai turi pateikti ūkininko ūkio įregistravimo pažymėjimo kopiją).

40. Jeigu e. konkurse ketina dalyvauti keli asmenys arba asmenų grupė, sudarę rašytinį susitarimą, paskyros kūrimo metu grupės įgaliotas asmuo nurodo susitarimą sudariusių asmenų vardus, pavardes, asmens kodus (kai susitarimą sudaro fiziniai asmenys) arba juridinių asmenų pavadinimus, įmonių kodus ir sistemoje pateikia atstovavimo faktą patvirtinančio teisės aktų nustatyta tvarka išduoto įgaliojimo kopiją, sandorio dėl ketinimo kartu išsinuomoti turtą ar jungtinės veiklos sutarties kopiją, juridinių asmenų steigimo faktą patvirtinančių dokumentų (registravimo pažymėjimas, juridinio asmens įstatai (nuostatai) ar kt.) kopijas (konkurse dalyvaujantys ūkininkai turi pateikti ūkininko ūkio įregistravimo pažymėjimo kopiją).

41. Asmuo, kurdamas paskyrą, turi patvirtinti, kad sutinka, kad Savivaldybė tvarkytų jo asmens duomenis, įskaitant ir asmens kodą, dalyvavimo e. konkurse tikslais teisės aktų, reglamentuojančių asmens duomenų tvarkymą, nustatyta tvarka. Paskyros sukurti neleidžiama, kol asmuo nepatvirtina (nepažymi varnelės nurodytame laukelyje), kad susipažino su informacija apie jo asmens duomenų tvarkymą.

42. Asmeniui sėkmingai sukūrus paskyrą, sudaroma galimybė prisijungti prie sistemos naudojant paskyros kūrimo metu nurodytą el. pašto adresą ir slaptažodį.

43. Asmuo, pageidaujantis dalyvauti e. konkurse, turi registruotis į jį skelbime nurodytu registravimo laiku.

44. Fizinis asmuo į konkretų nuomos konkursą gali registruotis tik vieną kartą kaip dalyvis arba kaip fizinio ar juridinio asmens atstovas.

45. Nuomos konkurse ketinantys dalyvauti asmenys, registruodamiesi į nuomos konkursą, turi būti sumokėję pradinį įnašą, kurio dydis nurodytas skelbime, ir pateikti tai patvirtinantį dokumentą, taip pat turi pateikti šių taisyklių 12 punkte nurodytų dokumentų skaitmenines kopijas. Dokumentai pateikiami lietuvių kalba. Jei atitinkami dokumentai yra išduoti kita kalba, turi būti pateiktas tinkamai patvirtintas vertimas į lietuvių kalbą. Registracija į nuomos konkursą negali būti užbaigta, kol asmuo nepateikia visų būtinų pateikti dokumentų ir nepatvirtina, kad susipažino su skelbime nurodytomis turto nuomos sąlygomis, Kauno miesto savivaldybės turto nuomos tvarkos aprašu ir nuomos sutarties sąlygomis, Kauno miesto savivaldybės turto nuomos konkursų organizavimo ir vykdymo taisyklėmis ir sutinka su nuomos konkurso vykdymo informacinių technologijų priemonėmis tvarka.

46. Komisijos paskirtas narys (-iai) patikrina asmens registracijos metu pateiktus dokumentus ir informaciją ir patvirtina asmenį konkurso dalyviu arba atmeta registraciją, nurodant atmetimo priežastį pagal šių taisyklių 22 punkto (išskyrus 22.4 papunktį) nuostatas.

47. Komisijos nariui patvirtinus arba atmetus asmens registraciją, sistema išsiunčia elektroninį pranešimą asmens paskyroje nurodytu elektroninio pašto adresu apie patvirtintą arba atmestą registraciją į nuomos konkursą.

48. Atmetus asmens registraciją iki registracijos į e. konkursą termino pabaigos dėl pateiktų dokumentų neatitikimo reikalavimams, jų neišsamumo arba netikslumo, asmuo gali, ištaisęs atmetimo metu nurodytus trūkumus, į konkursą registruotis pakartotinai.

49. Jeigu asmeniui registruojantis į e. konkursą pasibaigė registracijos laikas, tolesni registravimo veiksmai negalimi. Jeigu asmuo į nurodytą sąskaitą pervedė pradinį įnašą, bet nespėjo užbaigti registracijos į nuomos konkursą, jis Savivaldybės administracijai turi pateikti prašymą, kuriame būtų nurodytas sąskaitos, į kurią reikia grąžinti dalyvio pradinį įnašą, numeris.

50. Nuomos konkursas vykdomas skelbime nurodytu laiku. Sistema paskyroje nurodytu elektroninio pašto adresu konkurso dalyviams išsiunčia elektroninį pranešimą apie prasidėjusį nuomos konkursą.

51. Vykstant e. konkursui, jo dalyviai turi nurodyti siūlomą nuompinigių dydį už nuomojamą turtą. Konkurso dalyvis gali siūlyti ne mažesnį negu nuomos konkurso skelbime nurodytą pradinį arba didesnį už jį nuompinigių dydį, padidintą ne mažesniu nei nuomos konkurso skelbime nurodytu didinimo intervalu. Konkurso dalyvis kiekvieną kartą siūlomą nuompinigių dydį pats įveda į tam skirtą sistemos lauką. Iki nuomos konkurso pabaigos konkurso dalyvis savo siūlomą nuompinigių dydį gali didinti neribotą skaičių kartų. Kiti konkurso dalyviai turi teisę siūlyti tik didesnį nuompinigių dydį už prieš tai pasiūlytąjį, tačiau jį didinti gali ne mažesniu nei skelbime nurodytu minimaliu didinimo intervalu.

52. Nuomos konkurso vykdymo metu specialiojoje interneto svetainėje rodomas didžiausias tuo metu pasiūlytas nuompinigių dydis.

53. Konkurso dalyvio pasiūlytas nuompinigių dydis laikomas priimtu, kai iki nuomos konkurso pabaigos jis užfiksuojamas specialiosios interneto svetainės serveryje. Konkurso dalyvis neturi teisės atšaukti savo pasiūlymo.

54. Nuomos konkursas baigiamas skelbime nurodytu laiku. Jeigu iki nuomos konkurso pabaigos yra gautas bent vienas pasiūlymas, konkursas pratęsiamas papildomam penkių minučių (be sekundžių) terminui, kurio metu konkurso dalyviai gali teikti savo siūlymus. Po kiekvieno per pratęstą papildomą penkių minučių (be sekundžių) terminą gauto naujo pasiūlymo nuomos konkursas pakartotinai pratęsiamas penkių minučių (be sekundžių) terminui, kuris pradedamas skaičiuoti nuo pasiūlymo gavimo momento. Pratęstas nuomos konkursas užbaigiamas, jeigu per penkias minutes (be sekundžių) po paskutinio pasiūlymo negaunamas kitas didesnis pasiūlymas.

Nuomos konkurso laimėtoju pripažįstamas tas dalyvis, kuris iki nuomos konkurso pabaigos pasiūlė didžiausią nuompinigių dydį.

55. Pasibaigus nuomos konkursui, specialiojoje interneto svetainėje paskelbiama nuomos kaina. Komisijos paskirtas narys ne vėliau kaip kitą darbo dieną pasibaigus e. konkursui paskyroje nurodytu elektroninio pašto adresu išsiunčia pranešimą konkurso laimėtojui, kuriame nurodomas terminas, per kurį turi būti pasirašyta nuomos sutartis, ir atsakingo asmens vardas, pavardė, telefono numeris ir adresas.

56. Turto nuomos konkurso rezultatai įforminami protokolu. Protokolas surašomas ir pasirašomas ne vėliau kaip kitą darbo dieną pasibaigus e. konkursui, laikantis 30 punkte nurodytų protokolo surašymo nuostatų. Viena protokolo kopija per 3 darbo dienas nuo protokolo pasirašymo dienos pasirašytinai pateikiama Savivaldybės administracijos padaliniui, organizuosiančiam nuomos sutarties pasirašymą, arba Savivaldybės turto patikėtiniui, jei skelbtas patikėjimo teise perduoto Savivaldybės turto nuomos konkursas. Prie protokolo pridedama informacinio pranešimo spaudoje iškarpa (nurodoma data ir leidinio pavadinimas), skelbimo Savivaldybės interneto svetainėje spausdinta versija ir konkurso laimėtojo pateikti dokumentai arba jų kopijos. Kiekvienas konkurso dalyvis arba jo įgaliotas atstovas turi teisę nuo protokolo pasirašymo dienos susipažinti su protokolu.

57. Nuomos konkurso laimėtojas privalo ne vėliau kaip per 3 darbo dienas nuo pranešimo, kaip nurodyta 55 punkte, gavimo dienos pateikti Komisijai šių taisyklų 12 punkte nurodytų dokumentų, pateiktų sistemoje, originalus arba teisės aktų nustatyta tvarka patvirtintas kopijas (elektroniniu parašu pasirašytų dokumentų pateikti nereikia) ir pasirašytinai susipažinti su Komisijos protokolu.

58. E. konkursas specialioje interneto svetainėje skelbiamas neįvykusiu, jeigu:

58.1. nepatvirtinamas nė vienas e. konkurso dalyvis;

58.2. visi e. konkurso dalyviai nepasiūlo jokio nuompinigių dydžio;

58.3. informacinių sistemų tvarkytojas Komisijai pateikia duomenis apie esminius specialios interneto svetainės, kurioje vykdomas e. konkursas, veiklos sutrikimus;

58.4. e. konkurso laimėtojui pranešime nustatytu laiku arba Kauno miesto savivaldybės turto nuomos tvarkos apraše nustatytais terminais nepasirašius nekilnojamojo turto nuomos sutarties.

59. Nuomos konkurso dalyviams, nelaimėjusiems nuomos konkurso, taip pat asmenims, sumokėjusiems pradinį įnašą, bet neįregistruotiems konkurso dalyviais, pradiniai įnašai grąžinami per 5 darbo dienas po e. konkurso pabaigos. Konkurso laimėtojui pradinis įnašas negrąžinamas, jis, pasirašius nuomos sutartį, laikomas užstatu. Šių taisyklių 58 punkte nurodytais atvejais sumokėti pradiniai įnašai grąžinami per 5 darbo dienas po e. konkurso paskelbimo neįvykusiu.

60. Savivaldybės turto nuomos sutartys sudaromos Kauno miesto savivaldybės turto nuomos tvarkos apraše nustatyta tvarka.

61. Jeigu per nurodytą terminą nuomos sutartis nepasirašoma dėl nuomos konkurso laimėtojo kaltės, laikoma, kad laimėtojas atsisakė pasirašyti nuomos sutartį ir jam pradinis įnašas negrąžinamas. Tokiu atveju konkurso rezultatai anuliuojami ir konkursas laikomas neįvykusiu, o komisija privalo priimti sprendimą dėl pakartotinio konkurso.

62. E. konkursui pasibaigus, informacija apie nuomos konkursą viešai skelbiama specialiojoje interneto svetainėje 60 dienų.

**VI SKYRIUS**

**BAIGIAMOSIOS NUOSTATOS**

63. Savivaldybės turto nuomos konkurso organizavimo tiesiogines išlaidas padengia nuomotojas.

64. Bent 3 kartus neįvykus viešam nuomos konkursui ir komisijai priėmus sprendimą pakartotinio konkurso nebeskelbti, nuomos konkursą iniciavęs Savivaldybės administracijos padalinys ar Savivaldybės turto patikėtinio vadovas informuojamas apie galimybę šį turtą nuomoti ne konkurso būdu.

65. Savivaldybė nėra atsakinga, jei dėl ryšio ar savo turimos galinės įrangos gedimų asmuo negali prisijungti prie elektroninių paslaugų sistemos ar specialios interneto svetainės arba jei dėl tokių gedimų prarandami ar iškraipomi duomenys.

66. Esant specialios interneto svetainės, kurioje vykdomas e. konkursas, veiklos sutrikimams, komisija gali priimti sprendimą vykdyti tiesioginį nekilnojamojo turto nuomos konkursą.

67. Konkursas bet kuriuo metu iki nekilnojamojo turto nuomos sutarties sudarymo gali būti nutrauktas: kai atsiranda aplinkybių, kurių nebuvo galima numatyti iki konkurso paskelbimo ir dėl kurių konkursas negali būti vykdomas taisyklėse nustatyta tvarka; paaiškėjus naujoms aplinkybėms apie turto būklę, galinčioms turėti įtakos nuomojamo turto kainai; atsiradus poreikiui turtą naudoti Savivaldybės ar Savivaldybės turto patikėtinio reikmėms; kai artimiausiu metu planuojama skelbti turto pardavimo viešą aukcioną; turto dėl anksčiau nenumatytų priežasčių negalima naudoti, teismo sprendimu apribotas disponavimas turtu ar panašiai.

68. Sprendimą nutraukti Savivaldybės turto nuomos konkursą priima Savivaldybės vykdomoji institucija ar jos įgaliotas asmuo. Apie nuomos konkurso nutraukimą skelbiama viešai Savivaldybės interneto svetainėje, specialioje interneto svetainėje ir respublikiniame dienraštyje, kuriuose buvo paskelbtas šis Savivaldybės turto nuomos konkursas. Jeigu konkursas nutraukiamas, kai yra pateikta paraiškų dalyvauti konkurse, apie jo nutraukimą paraiškas pateikę asmenys informuojami asmens nurodytu elektroninio pašto adresu, įmokėti pradiniai įnašai asmenims grąžinami per 5 darbo dienas nuo sprendimo nutraukti konkursą priėmimo dienos.

69. Nuomos konkurso dalyviai konkurso rezultatus gali apskųsti Lietuvos Respublikos civilinio proceso kodekso nustatyta tvarka.

70. Susipažinti su informacija, susijusia su paraiškų nagrinėjimu ir vertinimu, gali tik komisijos nariai, komisijos pakviesti ekspertai, Savivaldybės administracijos direktorius, jo įgalioti asmenys, kiti asmenys ir institucijos, turintys tokią teisę pagal Lietuvos Respublikos įstatymus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto savivaldybės turto nuomos konkursų organizavimo ir vykdymo taisyklių

priedas

**(Paraiškos dalyvauti nuomos konkurse forma)**

**PAraiška DALYVAUTI**

*\_\_\_\_\_\_\_\_\_\_\_\_\_\_\_\_\_\_\_\_\_\_\_(nurodomas nuomos objektas)\_\_\_\_\_\_\_\_\_\_\_\_\_\_\_\_\_\_\_\_\_\_\_*

**nuomos konkursE**

\_\_\_\_\_\_\_\_\_\_\_\_\_\_\_\_\_\_\_\_

(data)

\_\_\_\_\_\_\_\_\_\_\_\_\_\_\_\_\_\_\_

(vieta)

|  |  |
| --- | --- |
| Nuomos konkurso dalyvio visas pavadinimas (vardas, pavardė) *(jei dalyvauja asmenys, sudarę rašytinį susitarimą, surašomi visų susitarimo šalių duomenys)* |  |
| Juridinio (fizinio) asmens kodas |  |
| Buveinė (adresas) |  |
| Adresas korespondencijai |  |
| Banko pavadinimas, kodas ir sąskaitos numeris |  |
| Juridinio asmens vadovo vardas, pavardė |  |
| Telefono numeris |  |
| El. pašto adresas |  |
| Jeigu paraišką pateikia įgaliotas asmuo – asmens vardas, pavardė, jo telefono ir fakso numeriai ir el. pašto adresas |  |

Šia paraiška pažymime (-iu) ir patvirtiname (-u), kad sutinkame (-u) su visomis nuomos konkurso sąlygomis. Užtikriname (-u), kad išanalizavome (-au) ir supratome (-au) konkurso sąlygas, gavome (-au) visą pasiūlymui parengti reikiamą informaciją. Patvirtiname (-u), kad paraiškoje pateikta informacija ir duomenys yra teisingi. Įsipareigojame (-u) laikytis konkurso sąlygose nustatytų reikalavimų ir sąlygų.

Atsižvelgdami į konkurso sąlygose pateiktus reikalavimus, teikiame (-iu) pasiūlymą:

|  |  |  |
| --- | --- | --- |
| Nuomos objektas  (turto pavadinimas, plotas ar kitas skelbime dėl nuomos nurodytas mato vienetas, tikslus adresas (buvimo vieta) | Siūloma kaina, Eur  (be PVM) | 1 kv. m (ar kito skelbime dėl nuomos nurodyto mato vieneto) kaina, Eur  (be PVM) |
|  |  |  |

Paraišką sudaro šie dokumentai:

|  |  |  |
| --- | --- | --- |
| Eil.Nr. | Pateikto dokumento pavadinimas | Dokumento lapų skaičius |
| 1. |  |  |
| 2. |  |  |
| ... |  |  |

Patvirtiname (-u), kad laimėję (-ęs) nuomos konkursą, Savivaldybės turto nuomos konkurso komisijai pateiksime (-iu) šią paraišką ir ją sudarančių dokumentų originalus arba teisės aktų nustatyta tvarka patvirtintas kopijas.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

(nuomos konkurso dalyvio ar jo įgalioto asmens parašas, vardas, pavardė, antspaudas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_